31993R3048
L 273/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3048/93 НА КОМИСИЯТА
от 4 ноември 1993 година
за изменение на Регламент (ЕИО) № 675/88 относно определяне на подробни правила за производствената помощ за някои сортове ориз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1418/76 на Комисията от 21 юни 1976 г. относно общата организация на пазара на ориз (1), последно изменен с Регламент (ЕИО) № 1544/93 (2), и по-специално член 8a, параграф 5 от него,
като има предвид, че Регламент (ЕИО) № 675/88 (3) определи подробни правила за прилагане на производствена помощ за някои сортове ориз;
като има предвид, че, за да се осигури ефективното действие на тази схема, следва да се въведат мерки за контрол, за да се гарантира, че помощ се предоставя само в допустими области и продукти; като има предвид, че загубата на правото на помощ от даден заявител по отношение на всички области, съдържащи се в невярна декларация, е прекомерна санкция; като има предвид, че Регламент (ЕИО) № 675/88 следва да бъде изменен;
като има предвид, че изменените правила се прилагат по отношение на ориз, засаден през 1992/1993 пазарна година за реколта 1993 г.;
като има предвид, че мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
Член 1
Член 5 от регламент (ЕИО) № 675/88 се заменя със следния текст:
„Член 5
1. Ако при проверка се установи, че действително определената площ превишава декларираната в заявлението, само декларираната площ се взима предвид при изчисляване на помощта.
2. Ако се установи, че действително определената площ е по-малка от площта, декларирана в заявлението, действително определената площ се използва за изчисляване на помощта. Въпреки това, с изключение на случаите на непреодолима сила, действително определената площ се намалява:
-
с разликата, умножена по две, ако тази разлика е повече от 2 % или 2 хектара, но не повече от 10 % от определената площ,
-
с 30 %, ако установената разлика е повече от 10 %, но не повече от 20 % от определената площ.
Ако разликата е повече от 20 % от определената площ или е установено, че невярната декларация е умишлено направена, или е резултат от груба небрежност, не се отпуска помощ.
Настоящият параграф се прилага, без да се засягат допълнителните санкции, предвидени от националното законодателство.“
Член 2
Настоящият регламент влиза в сила от датата на публикуването му в Официален вестник на Европейските общности.
Той се прилага от 30 юли 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 ноември 1993 година.